钦定古今图书集成/明伦汇编/闺媛典/第225卷 > 顾国缙母刘氏
## 钦定古今图书集成/明伦汇编/闺媛典/第225卷 > 顾国缙母刘氏

按《初学集顾节妇传》：“上海县举人臣国缙言：‘臣少遭
闵凶行，年六岁，臣父见背母刘氏，上奉尊章，下抚孺
子，残镫败帷，与鬼并日。家贫亲老，甔盎无少储，米薪
盐酰，悉出手指。臣少就乡学，一孤童走二里外，归稍
暮，刘指林木而泣，噫叹之声，与悲风远近。宿火夜织，
呼臣读书其旁。忍寒作苦，手足皲瘃，泣涕零乱，机杼
沾渍。臣大父母相继殁，典衣庀丧，捧土就坟，独力经
营，备极荼苦。臣海上孤生，服母教训，得与上计者偕
一觐天子阙廷，而刘没已十有八年矣。伏惟圣朝以
孝治天下，乡里妇孺，片善寸节，皆得表署，而刘独茹
苦重泉，身死名没。臣若侥幸进取，俟河之清不及今，
扶服陈请，一旦卒填沟壑，魂魄私恨，何有穷已！伏睹
《甲令》旌表之条，近稽子孙陈乞之例，俛怀《乌鸟》衔结
之情，陷肤腐眦，叫号旻天。伏乞敕下礼部，移咨都察
院，行巡按直隶御史按验，不妄准格旌表。臣虽一物，
深荷圣慈，陨首毁形，未能报答。臣昧死上请’。”疏上，上
曰：“其命所司知之。”国缙姓顾氏，父曰可大，少得狂易
之疾，已复膈死。刘以死自誓，而有生诔之者曰：“念死
决死，为生复生。宗人之辞也。”国缙既拜疏，录草稿以
归；乡老传诵之，皆为流涕。史官钱谦益采国缙疏及
宗老之诔，作《刘母传赞》。